आसामाव सोरनि सोरखार जागोन ? हरखाब फिननाय होनाया गोब्राब। बे खेबाव मित्रजट एबा महाजट जायखि जाया हानजाया सोरखार दाया मानो बिटिआरनि सिङाव थानाय मोन 12 मासिया जोबोर गोनांथार होननानै साननो गोनां जादों। बे बेलायाव बिटिआरनि बर’ नङै भटारफोरनि सायावसो बांसिन सोनारदों। मानोना बर’ नङै भटारफोरा जाय राजखान्थि दोलोनि बिजाथिनो भट होगोन बि दोलोआनो बांसिन मासि मोनगोनखौ साननो हायो। नाथाय बे थिगदि बिटिआरनि बर’ भटारफोरनि 60 जौखोन्दोसोया इउपिपिएल दोलोनि बिजाथिनो भट होगोन बादि साननो हायो। बिदिनो बिटिआरनि 40 जौखोन्दोसो बर’ नङै हिन्दु भटारखौ लानानै बिजेपि आरो इउपिपिएल दोलोआ सिमां सुजुनायनि उल्था बिपिएफ दोलोआ बर’ नङै मुसलमान भटारफोरनि सायाव सोनारनायखौ नंखाय बुंनो हाया । जायखि जादोआ मानो दासान्दै आसामनि मोनफ्रोमबो राजखान्थि दोलोआनो मासि देरहानायनि दाजाब-दानख’ खालामनायाव मुखुब जानायखौ नुनो मोन्दों। गुबुन फारसे बिपिएफ दोलोनिथिं मुसलमान भटारफोरा भट होदों होननानै साननो हायो। नाथाय बे रोखादि बिटिआरनि सिङाव थानाय माखासे मासि देरहागोनना मुसलमानफोरनि बिफावनि सायाव सोनारगोनखौ इसारा मोननाय जादों। बिटिसिनि गाहाइ मावफुंगिरि सोद्रोमा प्रमद बर’आ खौरां बिजोङाव फोरमायनाय बादिब्ला महाजटआ बिटिआरनि सिङाव होनाय मोन 12 मासिनि गेजेराव मोन 11 मासि देरहागोना रोखा। बिथाङा फोरमायनाय बादिब्ला बर’ भटारफोरा जेरै मदद होदों, बिदिनो बर’ नङै भटारफोराबो मदद होदों । फोरमाय नांगोनदि बिटिआरनि सिङाव थानाय बियाबफोराव इउपिपिएल दोलोआ मोन 8 आरो बिजेपि दोलोआ मोन 4 मासियाव बिजाथि होदोंमोन। आरो बिपिएफ दोलोआ मोन 12 बियाबफोराव बिजाथि फसंदोंमोन। रायजो बिजेपिनि आफादगिरि रन्जित कुमार दासआ बुंदोंदि बिटिआरआव गिबि खेबनि थाखाय बिजेपिनि फिरफिलाखौ बिरहोनो हागोनखौ मिजिंगथिदों । गुबुन फारसे आसाम बिधान सभानि थामथि खोलोबनि बिसायख’थियाव मोन 40 बियाबनि गेजेराव मोन 25 मासि देरहानो हागोन होननानै बिपिएफ दोलोनि आफादगिरि हाग्रामा महिलारीआ दाबि खालामदों। थामथि खोलोबाव खुंजानाय बिटिआर सिंनि मोन 8 मासियाव बिपिएफ दोलोआ देरहागोन होननानै बिपिएफ दोलोनि आफादगिरि हाग्रामा महिलारीआ रोखा बुंनायखौ नुनो मोन्दों। बिटिआरनि सिङाव थानाय मोन 12 बियाबनि अनगायै आसामाव मोन 18 बियाबाव बर’ भटारफोरनि गेजेराव बिपिएफ दोलोआ गोबां गोहोम दंमोन। नाथाय बिटिआरनि बायजोयाव बर’ कसारि वेलफेयार अट’नमास काउन्सिल दानायनि उनाव बि भटारफोरा सोरनिथिं बारलांखो ? बिटिसिनि गाहाइ मावफुंगिरि प्रमद बर’आ बोबोखो ना बिपिएफ दोलोनि आफादगिरि हाग्रामा महिलारीआ बोबोखो ? थांनाय बिटिसिनि बिसायख’थियाव बिपिएफ दोलोआ 17-1 मासि देरहानायनि उल्था इउपिपिएल दोलोआ 12-1 मासि देरहानो हादोंमोन। बेखौ नायोब्ला बिटिआरआव बिपिएफ दोलोआ गोहोम दं। नाथाय इउपिपिएल दोलोआ बिजेपि-जिएसपि दोलोजों ज’ जानानै बिटिसिनि खुंथायखौ लानायनि उनाव एसे सोलाय-सोल’ जानाय बादि सानजायो । बेरा फारसे बदरुद्दिन आजमल दैदेननाय ए आइ इउ डि एफ दोलोआ बिपिएफ दोलोजों लोगो जानायाव माखासे मुसलमानफोरा बिपिएफ दोलोनि बिजाथिनो भट थुनो हागौ ! महाजटआ मोन 70 मासि देरहानानै आसामाव सोरखार दागोन होननानै हाग्रामा महिलारीआ बुंनायनि उल्था कंग्रेस दोलोआ मोन 100 नि बांसिन मासि देरहानानै सोरखार दागोन बुंदों। बिटिआरनि सिङाव थानाय बियाबफोराव जाय दोलोआनो बांसिन मासि मोनगोन बि हानजानि दोलोआनो आसामाव सोरखार दानायाव हेफाजाब जागोन होननानै साननो हायो। बिटिआरनि सिङाव थानाय बियाबफोराव इउपिपिएल दोलोआ ना बिपिएफ दोलोआ बांसिन मासि मोनगोन बेखौ फैगौ 2 मे खालिसिम नेनानै थानो नांसिगोन ।